Dwaalkoeël eis seun se lewe by begrafnisArgieffoto ŉ Elfjarige seun van Port Elizabeth is die naweek noodlottig gewond toe ŉ man na bewering skote begin afvuur het tydens ŉ vermeende bendebaas se begrafnis. Kapt. André Beetge, Oos-Kaapse polisiewoordvoerder, sê die seun, wat geïdentifiseer is as Mbasa Dlamini, het Saterdagmiddag in Makubalostraat in die township KwaZakhele gestaan naby ŉ huis waarin die begrafnisdiens van die vermeende bekende bendeleier “Ncuncu” aan die gang was. Die seun het blykbaar daarheen gestap om die verrigtinge dop te hou toe ŉ onbekende persoon kort voor 15:00 ŉ aantal skote in die lug afgevuur het. ŉ Dwaalkoeël het Mbasa getref, waarna hy in die pad ineengesak het. ŉ Vrou wat daar verbygestap het, het nie besef hy is getref nie en het haar na hom gehaas om te kyk wat skort. Volgens ooggetuienis het hy nog geleef, want hy het geantwoord toe sy hom vra wat sy naam is. Daarna het hy sy oë toegemaak en nie weer gepraat nie. Hy is in die Dora Nginza-hospitaal dood verklaar. Motherwell se eenheid vir geweldsmisdade ondersoek ŉ moordsaak, maar niemand is nog in hegtenis geneem nie. Lutho Sokudela, DA-raadslid vir die gebied, sê KwaZakhele is een van die vyf gebiede in Suid-Afrika wat die ergste onder misdaad deurloop. Hy sê misdaad soos moord, dwelmmisbruik en motorkapings neem skrikwekkende afmetings aan. “Ek glo sigbare polisiëring en patrollies sal baie vir die buurt beteken.”